## Educació presenta als col·lectius d’inspectors l’esborrany per a la millora de les seues condicions laborals

*** S’ha avançat en el reconeixement del nivell de complement 28, l’augment de plantilla i la possibilitat agilitzar la tramitació de les baixes laborals**

El secretari autonòmic d’Educació, Daniel McEvoy, acompanyat pel director general de Personal Docent, Pablo Ortega, i l’inspector general d’Educació, Vicente Marchante, s’ha reunit este matí amb membres del sindicat d’inspectors USIE, i amb representants de les associacions professionals ADIDE i INSNOVAE.

El motiu de la reunió ha sigut presentar-los l’esborrany del decret que s’està preparant i que regularà diversos aspectes del funcionament i les condicions laborals i professionals de la inspecció educativa en la Comunitat Valenciana.

Entre altres qüestions, s’ha avançat el reconeixement del nivell de complement 28 per a este cos, l’augment de plantilla i la possibilitat que les baixes que es produïsquen en este cos puguen ser substituïdes de manera àgil.

També s’ha afegit un altre aspecte rellevant, com és el procediment de provisió dels llocs de treball de la inspecció mitjançant nomenament provisional per millora d’ocupació.

Les tres associacions s’han mostrat molt satisfetes i han manifestat que es tracta d’un “avanç històric per a la inspecció”. Mai s’havia arreplegat en una proposta legislativa el sentiment del conjunt de la inspecció d’educació. Els seus representants han entregat un document de treball al secretari autonòmic amb una sèrie de matisacions tècniques que seran estudiades i han assenyalat que els agradaria que el reconeixement del nivell 28 fora una realitat este mateix any.

Fecha: 11/09/2025